3.2.Pripomienky k predbežnému plneniu rozpočtu EPZF na rok 2016

Ďalej sa vzhľadom na najvýznamnejšie odvetvia uvádza stručný komentár k čerpaniu rozpočtových prostriedkov EPZF na rok 2016, ako aj k použitiu pripísaných príjmov disponibilných v roku 2016, ktorý vychádza z podrobností uvedených v prílohách 2, 3-I a 3-II.

3.2.1.Kapitola 05 02: Zásahy na poľnohospodárskych trhoch

3.2.1.1.Úvod

Celkovo sa v rámci tejto kapitoly z rozpočtu na rok 2016 vyplatilo 3 154,3 milióna EUR, z ktorých 2 673 miliónov EUR pochádzalo zo schválených rozpočtových prostriedkov a 481,3 milióna z pripísaných príjmov. Spomínané pripísané príjmy boli použité na výdavky v odvetví ovocia a zeleniny (podrobnosti sú uvedené v bode 3.2.1.2). Zostatok pripísaných príjmov vo výške 118,7 milióna EUR vybraných v roku 2016 bol prenesený do roku 2017. V prípade položiek, kde potreby prekročili rozpočtové prostriedky, boli dodatočné výdavky pokryté presunmi z iných rozpočtových položiek. V prípade trhových opatrení, pri ktorých sa rozpočtové prostriedky nedočerpali, boli vyplývajúce rozpočtové prostriedky presunuté do iných položiek rozpočtu, aby sa podľa potreby pokryli dodatočné výdavky.

3.2.1.2.Článok 05 02 08: Ovocie a zelenina

V rozpočte na rok 2016 boli vyčlenené celkové disponibilné rozpočtové prostriedky vo výške 1 211,8 milióna EUR s cieľom pokryť potreby všetkých opatrení v tomto odvetví. Rozpočtový orgán schválil rozpočtové prostriedky vo výške 611,8 milióna EUR, pričom zohľadnil odhadované príjmy pripísané tomuto odvetviu, ktoré predstavovali 600 miliónov EUR. Navyše 79,6 milióna EUR sa presunulo z iných častí rozpočtu. Výdavky vynaložené členskými štátmi v roku 2016 dosiahli výšku 1 172,7 milióna EUR. Zostatok nepoužitých pripísaných príjmov vo výške 118,7 milióna EUR sa preniesol do rozpočtového roka 2017 na pokrytie potrieb v uvedenom roku.

3.2.1.3.Článok 05 02 09: Výrobky vinohradnícko-vinárskeho odvetvia

V rozpočte na rok 2016 boli vyčlenené celkové disponibilné rozpočtové prostriedky vo výške 1 076 miliónov EUR s cieľom pokryť potreby všetkých opatrení v tomto odvetví. Nedostatočné čerpanie vo výške 48,9 milióna EUR v porovnaní s odhadovanými rozpočtovými potrebami na rok 2016 na vnútroštátne podporné programy, bolo spôsobené nižšími výdavkami vynaloženými niektorými členskými štátmi na propagačné, reštrukturalizačné a investičné zložky ich vnútroštátnych vinárskych programov.

3.2.1.4.Článok 05 02 10: Podpora

Pokiaľ ide o platby členských štátov na propagačné opatrenia, nedostatočné čerpanie rozpočtových prostriedkov vo výške 14,4 milióna EUR v porovnaní s predpokladanými potrebami v rozpočte na rok 2016 bolo spôsobené nižšími výdavkami niektorých členských štátov na ich propagačné programy schválené Komisiou v porovnaní s výdavkami naplánovanými v rozpočte na tieto programy na rok 2016.

Pokiaľ ide o priame platby Európskej únie, Komisia na ne zaviazala rozpočtové prostriedky vo výške približne 18,5 milióna EUR, čo bolo 2,5 milióna viac než suma plánovaná na tieto platby v rozpočte na rok 2016.

3.2.1.5.Článok 05 02 11: Ostatné rastlinné produkty/opatrenia

Pri tomto rozpočtovom článku sa rozpočtové prostriedky prečerpali o 2,6 milióna EUR v porovnaní s odhadovanými rozpočtovými potrebami na rok 2016 vo výške 239,4 milióna EUR; toto nadmerné čerpanie bolo spôsobené malou zmenou v jednom členskom štáte v priebehu rozpočtového roka z POSEI – programov priamych platieb na POSEI–programy trhových opatrení.

3.2.1.6.Článok 05 02 12: Mlieko a mliečne výrobky

V rozpočte na rok 2016 boli vyčlenené celkové disponibilné rozpočtové prostriedky vo výške 537,1 milióna EUR s cieľom pokryť potreby všetkých opatrení v tomto odvetví. Výdavky vynaložené členskými štátmi v roku 2016 dosiahli výšku 406,6 milióna EUR. Všetky režimy financované na základe tohto článku boli nedostatočne realizované v porovnaní s odhadovanými potrebami predpokladanými v rozpočte na rok 2016.

3.2.1.7.Článok 05 02 15: Bravčové mäso, vajcia a hydina, včelárstvo a ostatné živočíšne výrobky

V rozpočte na rok 2016 boli vyčlenené celkové disponibilné rozpočtové prostriedky vo výške 64,0 milióna EUR s cieľom pokryť potreby všetkých opatrení v tomto odvetví. Výdavky vynaložené členskými štátmi v roku 2016 však predstavovali 140,6 milióna EUR a boli financované zo schválených rozpočtových prostriedkov, ako aj z presunov rozpočtových prostriedkov vo výške 76,6 milióna EUR z iných oblastí rozpočtu na rok 2016.

3.2.2.Kapitola 05 03: Priame platby

Rozpočtový rok 2016 bol prvým rokom vykonávania všetkých režimov podľa reformovanej štruktúry priamych platieb, ako sa rozhodlo v reforme SPP z roku 2013. Celkovo sa v rámci tejto kapitoly z rozpočtu na rok 2016 vyplatilo 40 984,1 milióna EUR. V tejto sume je zahrnutá suma 395,4 milióna EUR vyplatená na úhradu priamych platieb farmárom vo vzťahu k finančnej disciplíne a financovaná zo sumy 409,8 milióna EUR prenesenej z roku 2015 (podrobnosti sa uvádzajú v bode 3.2.2.3). Zvyšok vykonaných platieb (v celkovej výške 40 588,8 milióna EUR) sa financoval zo schválených rozpočtových prostriedkov vo výške 38 950,6 milióna EUR z pripísaných príjmov vo výške 1 638,2 milióna EUR. Uvedené pripísané príjmy boli použité na výdavky vynaložené na režim základnej platby. Nepoužité schválené rozpočtové prostriedky dosiahli výšku 495,1 milióna EUR, ako o tom svedčí rozdiel medzi schválenými rozpočtovými prostriedkami (vo výške 38 950,6 milióna EUR) použitými na refundáciu členských štátov a počiatočnými schválenými rozpočtovými prostriedkami (vo výške 39 445,7 milióna EUR) zahrnutými do rozpočtu na rok 2016. Tieto nevyužité schválené rozpočtové prostriedky sa znížili presunom schválených rozpočtových prostriedkov vo výške 52,8 milióna EUR do iných častí rozpočtu EPZF. Navyše nepoužitá suma z rezervy na krízové situácie (vo výške 441,6 milióna EUR), ktorá bola vytvorená z navrhovanej finančnej disciplíny v roku 2016, bola presunutá do rozpočtového článku 05 03 09, aby sa suma skutočne uplatnenej finančnej disciplíny (vo výške 433,1 milióna EUR) mohla preniesť do roku 2017 na uhradenie dotknutým členským štátom (pozri bod 3.2.2.3). Zostatok pripísaných príjmov vo výške 1 185,3 milióna EUR vybraných v roku 2016 bol prenesený do roku 2017. V prípade položiek, pri ktorých potreby prekročili schválené rozpočtové prostriedky, boli dodatočné výdavky pokryté presunmi schválených rozpočtových prostriedkov z iných rozpočtových položiek alebo pripísaných príjmov. Rovnako v prípade priamych platieb, pri ktorých sa rozpočtové prostriedky nedočerpali, boli výsledné disponibilné rozpočtové prostriedky presunuté do iných položiek rozpočtu, aby sa podľa potreby pokryli dodatočné výdavky. Presuny sa vykonali predovšetkým z rozmanitých režimov priamych platieb s cieľom pokryť výdavky režimu pre malých poľnohospodárov, pri ktorom sa v rozpočte na rok 2016 uviedlo „p.m.“, vzhľadom na skutočnosť, že potreby tohto režimu v danej fáze zostavovania rozpočtu ešte neboli známe.